**OBRAZLOŽENJE FINANCIJSKOG PLANA**

Fakultet organizacije i informatike je sastavnica Sveučilišta u Zagrebu. Postoji već više od 55 godina. Prvobitno je djelovao kao visoka ekonomska škola, a od 1974. godine djeluje kao fakultet i jedan je od vodećih koji obrazovnim i znanstvenoistraživačkim programom pokriva područje informacijskih znanosti, ali i područje ekonomskih znanosti, organizacije, ekonomike poduzetništva, komunikologije i drugih srodnih područja.

Fakultet organizacije i informatike njeguje tradicionalne vrijednosti na kojima su se obrazovale generacije studenata, danas većinom uspješni informatičari, programeri, konzultanti, menadžeri i direktori poduzeća. U Strateškom planu razvoja FOI-ja jasno su definirane odrednice djelovanja: kompetentno nastavno osoblje koji su lideri u svojim znanstvenim i stručnim područjima u RH i imaju nacionalnu i međunarodnu reputaciju; dosadašnje reference FOI-ja koje jamče najvišu razinu kvalitete u nastavi, primijenjenim istraživanjima i transferu znanja u primjenu; briga o studentima i njihovom standardu (novi kapaciteti Fakulteta te studentskog smještaja); brzo zaposlenje nakon dovršetka studija kao i mogućnost permanentnog daljnjeg obrazovanja; jaka infrastrukturna potpora ostvarenju temeljnih djelatnosti FOI-ja.

Strateško planiranje i upravljanje kvalitetom FOI-ja međusobno su usko povezani, a studijski programi usklađeni su s dokumentima dugoročnog razvoja, kao i važećim nacionalnim zakonskim procedurama i propisima.

Financijski plan napravljen je u skladu s Uputama za izradu Financijskog plana za 2022. – 2024. godinu, dostavljenih od strane Ministarstva znanosti i obrazovanja (MZO) te Sveučilišta u Zagrebu (UNIZg).

Planiranje provodimo prema gotovinskom načelu koje se razlikuje od načela nastanka događaja temeljem kojeg se evidentiraju sve poslovne promjene rashodovne strane u financijskoj godini dok se prihodi evidentiraju kada su uplaćeni.

Planiranje materijalnih rashoda izvršili smo na bazi realnih troškova te plana za 2021. g., uz pretpostavku da će porast troškova poslovanja biti na razini porasta troškova tijekom 2021. godine, uz uvažavanje navedenih Uputa MZO i Sveučilišta te zadanih limita. Temeljem zadanih limita za MZO, odnosno Sveučilište u Zagrebu, planirali smo prihode i primitke te rashode i izdatke u 2022. g. na razini izvršenja te procjene izvršenja u 2022. g., primjenjujući limitirane iznose dostavljene od strane Sveučilišta za 2022. g. te limite za naredne dvije godine.

Vlastite i namjenske prihode i rashode planirali smo pretežno primjenjujući limite dostavljene od strane MZO te korekcijom i umanjenjem dijela prihoda, a u skladu s realizacijom prethodne godine. Tekuće pomoći od institucija i tijela EU planirali smo na temelju postojećih projekata te novih projekata koji su započeli u 2021. g.

Kod izrade financijskog plana u obzir smo uzeli i troškove zgrade FOI2 koju je Grad Varaždin darovao Fakultetu temeljem Ugovora o darovanju, od 21. ožujka 2013. g. U ovoj se zgradi izvodi dio redovite nastave na svim studijskim programima FOI-ja.

U vremenskom periodu (2022.-2024.) na koje se ovaj financijski plan odnosi postoji mogućnost da će doći do realizacije projekta „Sveučilišni Kampus Varaždin-Faza II“, u skladu s čime će se pojaviti veća investicijska ulaganja koja će se prikazati kroz promjenu (rebalans) plana.

Što se tiče kapitalnih izdataka, postoji stalna potreba kapitalnih ulaganja u:

1. **Računalnu opremu** – zbog brzog zastarijevanja i trošenja opreme, potrebno je ulagati u računalnu opremu (aktivnu i pasivnu mrežnu opremu u zgradi FOI 1 i FOI 2), u zamjenu računala u računalnim laboratorijima te ulagati u nabavku multimedijske opreme;
2. **Investicijska ulaganja** – postoji stalna potreba za ulaganje u postojeće zgrade Fakulteta, na obje lokacije te na trećoj novoj lokaciji u najmu (vila „Oršić) koja uključuje električarske, stolarske i manje građevinske zahvate koji su dio investicijskog održavanja.
3. **Ostala oprema –** komunikacijska – daljnje ulaganje u komunikacijsku opremu, ulaganje u software kao logična posljedica nabavke i korištenja računala; ostala oprema – oprema za održavanje zgrade Fakulteta – klima uređaji, službeni automobili, ostala oprema.

U Varaždinu, 16. rujna 2021.

D E K A N I C A :

Prof. dr. sc. NINA BEGIČEVIĆ REĐEP